
                   1. Summit-ul statelor membre ale grupului G8

                   Obiectivele europene pe tema protecţiei climei nu pot fi împărtăşite de statele membre G8, a declarat cancelarul german Angela Merkel, înaintea deschiderii lucrărilor summit-ului statelor membre ale grupului G8, care a avut loc la Heiligendamm (Germania). "Este clar că obiectivele definite de europeni nu pot fi împărtăşite imediat de restul lumii. Adevărata întrebare este dacă vom înregistra progrese la finalul summit-ului (...) ceea ce implică recunoaşterea intervenţiei omului în modificarea climei precum şi a faptului că ne trebuie un proces în care să fie implicat ONU", a adăugat oficialul german. ''Accelerarea schimbărilor climatice reprezintă o ameninţare serioasă. Dacă n-o vom opri, ne vom confrunta cu probleme de mediu foarte grave, cu complicaţii economice considerabile. Este necesar ca acum comunitatea internaţională să acţioneze într-un mod ferm'', a apreciat A. Merkel, care a făcut din problema respectivă o prioritate a reuniunii. 

                   Preşedintele francez, Nicolas Sarkozy, a reiterat, la rândul său, că summit-ul G8 trebuie să obţină un obiectiv în cifre în materie de luptă împotriva încălzirii climei. 
                   Angela Merkel a dorit iniţial ca summit-ul G8 să se închie cu stabilirea unui obiectiv care să prevadă limitarea încălzirea climei cu maxim două grade Celsius, ceea ce ar fi presupus reducerea la jumătate a emisiilor de gaze cu efect de seră la nivel mondial, până în anul 2050. Statele Unite s-au opus, însă, ca summit-ul G8 să enunţe un obiectiv global coercitiv pe termen lung.
                   Directorul Programului Naţiunilor Unite pentru mediu, Achim Steiner, a făcut apel la statele industrializate din cadrul grupului G-8 să treacă peste divergenţele legate de problema schimbărilor climatice, subliniind că este vorba de o situaţie de urgenţă. ''Nu mai e momentul să ne concentrăm asupra divizărilor dintre noi. Pot exista diferenţe de opinii cu privire la modul de a îndeplini obiectivul reducerii emisiilor de gaze cu efect de seră, dar aceste divergenţe nu trebuie să devină o scuză pentru a nu progresa rapid'', a afirmat Achim Steiner, cu prilejul Zilei mondiale a mediului, care a fost marcată chiar în ajunul deschiderii summit-ului G-8, având ca temă topirea gheţarilor
                   Europenii susţin în acest sens o abordare multilaterală, prin care ţările bogate să fie obligate să reducă emisiile de gaze cu efect de seră. În ce le priveşte, SUA au refuzat să ratifice Protocolul de la Kyoto ce prevede reducerea acestor emisii. Potrivit lui Achim Steiner, summitul G-8 trebuie să constituie pentru toţi participanţii o ocazie de a „demonstra un angajament veritabil în ce priveşte reducerea profundă a emisiilor de gaze cu efect de seră”. 

                   Oficialul ONU a salutat de asemenea noul plan al Administraţiei americane în domeniul climei. ''Cel mai important lucru este că acum avem un consens mai puternic asupra a ceea ce se întâmplă, asupra motivelor pentru care trebuie să acţionăm şi asupra faptului că putem să acţionăm'', a declarat A. Steiner, amintind că la summit-ul precedent al G-8 de la Gleneagles (Scoţia) nu s-a putut vorbi de un asemenea consens. 
                   Secretarul general al ONU, Ban Ki-moon, care a participat la summit-ul G8, a subliniat că încălzirea globală constituie cea mai gravă ameninţare la adresa umanităţii şi a apreciat că ''iniţiativele individuale ale ţărilor legate de climă trebuie integrate în convenţia climatică a ONU, singurul cadru interguvernamental existent la ora actuală''. 
                   SUA îşi menţin poziţia asupra necesităţii ca un astfel de obiectiv să lase loc la discuţii pe parcursul următoarelor 18 luni între principalele ţări responsabile de emisiile de gaze cu efect de seră, a declarat Jim Connaughton, responsabil cu probleme de mediu în cadrul Administraţiei americane. „Nu am început discuţiile cu China, India, Brazilia, Mexic, Africa de Sud, nu am început discuţiile cu Australia şi Coreea de Sud şi cu un număr important de ţări producătoare de gaze cu efect de seră şi, atât timp cât nu vom fi adunat toată lumea în aceeaşi piesă şi atât timp cât nu vom găsi un consens între toţi, nu există obiectiv colectiv, dar aceasta o să se întâmple”, a declarat el. Chiar înaintea summit-ului, preşedintele George W. Bush a anunţat ceea ce a prezentat ca o iniţiativă nouă, respectiv deschiderea unui nou ciclu de negocieri cu circa 15 dintre principalele ţări emiţătoare de gaze cu efect de seră pentru fixarea până în 2008 a unui obiectiv mondial pe termen lung de reducere a CO2.
                   George W. Bush continuă să se opună impunerii de cote constrângătoare de emisii de gaze, invocând interesele economiei americane. El subliniază că astfel de constrângeri nu au sens şi, ca şi protocolul de la Kyoto pe care SUA au refuzat să-l ratifice, ele nu se aplică şi altor ţări precum China sau India, cu cerere energetică exponenţială. „Este crucial să găsim o abordare care să fie acceptabilă pentru toată lumea, a spus J. Connaughton, pentru că SUA cu Europa pot să limiteze emisiile de gaze, dar dacă celelalte ţări importante emiţătoare nu participă, industriile noastre care au nevoie de materie energetică pleacă în străinătate şi nu numai că suportaţi costurile economice (...) dar vă regăsiţi cu o creştere a emisiilor de gaze cu efect de seră în aceste ţări”. 
                   Preşedintele SUA, George W. Bush, şi-a declarat intenţia de a coopera cu G-8, grupul celor mai industrializate state, în vederea încheierii unui acord post-Kyoto cu privire la reducerea emisiilor de gaze cu efect de seră. Protocolul de la Kyoto urmează să expire în anul 2012, iar în decembrie a.c. vor începe la Bali (Indonezia) negocieri pentru a se stabili ce se va întâmpla în continuare. Săptămâna trecută, SUA au propus deschiderea de discuţii, în această toamnă, cu principalele 15 state cele mai poluatoare din lume, fără a face referire explicită la ONU.
                   Principalele puncte de divergenţă dintre participanţii la summit - opt state industrializate (Germania, Marea Britanie, Franţa, Italia, Statele Unite ale Americii, Canada, Japonia şi Rusia) şi cinci puteri emergente (China, India, Brazilia, Africa de Sud, Mexic) - au fost următoarele: 
                   - reducerea la nivel mondial a emisiilor de CO2 până la jumătate faţă de nivelul din 1990, până în anul 2050. Pentru această soluţie se pronunţă Germania, Marea Britanie, Franţa, Italia, Japonia, Canada, China, iar împotrivă sunt SUA; 
                   - limitarea la 2°C a încălzirii climei, prag acceptat de către Uniunea Europeană pe baza unor studii ştiinţifice. Împotrivă sunt China, Japonia, Statele Unite ale Americii; 
                   - reafirmarea rolului central al Convenţiei Naţiunilor Unite privind schimbările climatice (UNFCC) ca un cadru de negocieri în lupta împotriva încălzirii globale este considerată crucială de către Germania. Această poziţie este susţinută de UE, Japonia, Brazilia, China. Împotrivă sunt Statele Unite ale Americii, care nu au ratificat Protocolul de la Kyoto şi nu consideră ONU un cadru exclusiv; 
                   - instituirea unei pieţe mondiale a carbonului şi stabilirea unui preţ pentru poluare. Pentru acest lucru se pronunţă UE (piaţa proprie funcţionează din 2005), iar împotrivă se declară Statele Unite ale Americii, care mizează cu prioritate pe viitoarele tehnologii nepoluante; 
                   - fixarea unor obiective globale privind eficacitatea energetică şi promovarea energiilor alternative. UE, Japonia şi China sunt pentru, iar împotrivă sunt Statele Unite ale Americii, care consideră că astfel de obiective sunt de competenţa guvernelor naţionale; 
                   - Rusia mizează mai ales pe energia nucleară pentru a reduce emisiile de CO2 şi, conform directorului programului „Climat” al organizaţiei internaţionale World Wildlife Fund (WWF), Hans Verolme, ''nu va accepta nici un angajament ce i-ar stânjeni vânzarea de petrol sau gaze naturale''.
                   Grupul G-8 a adoptat o declaraţie comună cu privire la obiectivele reducerii emisiilor globale de gaze cu efect de seră în care se menţionează: „Ne angajăm să adoptăm acţiuni solide şi rapide în vederea contracarării schimbărilor climatice, astfel încât să stabilizăm concentraţiile de gaze cu efect de seră la un nivel care să prevină o interferenţă antropogenică periculoasă cu sistemul climatic. Având în vedere datele ştiinţifice aşa cum au fost ele prezentate în rapoartele IPCC, mai întâi trebuie oprită creşterea emisiilor globale de gaze cu efect de seră, după care se impune reducerea substanţială a acestora. La stabilirea unui obiectiv global de reducere a emisiilor, proces în care am convenit astăzi să-i implicăm pe toţi poluanţii majori, vom lua în mod serios în considerare deciziile adoptate de Uniunea Europeană, Canada şi Japonia, între care şi cea privind o reducere cu cel puţin 50% a emisiilor globale, până în anul 2050”.
                   Preşedintele reuniunii, cancelarul german Angela Merkel, a anunţat obţinerea unui mare succes prin acceptarea propunerii făcute de europeni de a se proceda la reducerea la jumătate a emisiilor de gaze cu efect de seră până în anul 2050, ca bază luându-se situaţia din 1990. „Statele reprezentate la forumul G-8 s-au angajat în mod clar să continue procesul de reducere a emisiilor de gaze cu efect de seră sub auspiciile ONU, privind perioada de după 2012, când expiră Protocolul de la Kyoto. Dezbaterile pe tema în cauză se vor desfăşura sub auspiciile ONU, acesta fiind forul adecvat pentru negocierile privind problemele de climă. Compromisul de la Heiligendamm constituie un semnal puternic dat în perspectiva Conferinţei ONU de la Bali care va aborda continuarea procesului avut în vedere prin Protocolul de la Kyoto şi după expirarea acestuia în 2012”, a adăugat Angela Merkel. 

                   Mai multe mari organizaţii ecologiste, între care „Greenpeace”, au criticat viguros compromisul asupra climatului elaborat în cursul summit-ului G8, arătându-se decepţionate că el nu comportă un obiectiv cifric al reducerii emisiunilor de gaze cu efect de seră. „G8 ar fi trebuit să fixeze nişte obiective constrângătoare, orice alt acord neconstituind un succes, ci pur şi simplu o amânare a rezolvării problemelor”, a declarat Jorg Feddern, expert al „Greenpeace”. Stoparea defrişării pădurilor tropicale şi ecuatoriale ar fi trebuit fixat ca un obiectiv obligatoriu, au precizat experţii „Greenpeace”, care şi-au exprimat totuşi satisfacţia că acest compromis serveşte drept bază de discuţii pentru negocierile de după protocolul de la Kyoto, care trebuie încheiate până în anul 2009. 
                   Organizaţia de apărare a mediului WWF s-a arătat mai moderată în declaraţii. „Ceea ce contează, este ca toţi să fie de acord pentru a pregăti conferinţa în Bali”, a precizat directorul programului „Climat” în WWF, Hans Verolme. 
                   Şefii de stat ai celor cinci ţări cu economii în dezvoltare (China, India, Africa de Sud, Brazilia şi Mexic) au afirmat - într-o declaraţie comună, publicată la Berlin - că vor să-şi sporească participarea în responsabilităţile mondiale. Cei cinci şefi de stat „împărtăşesc convingerea că ţările emergente trebuie să participe mai activ în consolidarea strategiilor şi iniţiativelor ca răspuns la provocările unei lumi globalizate şi din ce în ce mai interdependente”. Ei sunt de acord că cele cinci ţări ale lor, ţinând seama de incontestabila lor forţă politică şi economică, pot aduce o contribuţie decisivă pentru sporirea participării ţărilor în dezvoltare în acest proces. 

                   Preşedintele Braziliei, Luiz Inacio Lula da Silva, a calificat drept avansată recunoaşterea unanimă a necesităţii de reduce substanţială a emisiilor de gaze cu efect de seră, apreciind că termenul de 2050 pentru a fi reduse la jumătate emisiile de gaze este prea lung. „Cu asemenea termene, există riscul ca nimeni să nu facă nimic şi să trebuiască să se ajungă în 2049 pentru ca lucrurile să fie făcute în ultimul moment”, a precizat el. 

                   Preşedintele mexican Felipe Calderon a afirmat că decizia Uniunii Europene este foarte respectabilă şi foarte valabilă şi că ea stabileşte o bază de compromis concret în termen de reducere a emisiilor de gaze cu efect de seră. 

*
                   Preşedintele francez, Nicolas Sarkozy, a afirmat că ţările din G-8 nu au înregistrat progresele necesare pentru un acord privind un eventual termen suplimentar de şase luni pentru a se reflecta asupra unui statut al provinciei sârbe Kosovo, pentru care Rusia şi Serbia refuză independenţa. Rusia, în mod tradiţional un aliat puternic al Serbiei, se opune eforturilor Occidentului pentru adoptarea unei rezoluţii ONU privind Kosovo care să deschidă calea spre independenţa provinciei. N. Sarkozy a sugerat o amânare cu şase luni a oricărui vot, pentru a avea mai mult timp la dispoziţie pentru un acord. 

                   Participanţii la summit-ul G-8 nu au reuşit să ajungă la o poziţie comună cu privire la viitorul provinciei Kosovo, se menţionează în concluziile finale ale reuniunii. ''Opiniile continuă să fie divergente cu privire la fondul problemei şi la calea de a merge mai departe, dar rămânem implicaţi'', se subliniază în documentul ce rezumă subiectele abordate la Heiligendamm. Mediatorul ONU, Martti Ahtisaari, preconizează în planul său privind viitorul Kosovo un statut de independenţă sub supraveghere internaţională, formulă susţinută de numeroase ţări, dar respinsă în bloc de Serbia şi Rusia. 

                   Pe de altă parte, participanţii la reuniune au avertizat că vor lua măsuri serioase împotriva Iranului, în cazul în care acesta refuză în continuare să renunţe la activităţile de îmbogăţire a uraniului, după cele trei rezoluţii succesive ale Consiliului de Securitate al ONU pe care nu le-a respectat, două dintre ele conţinând deja sancţiuni. Statele G-8 se declară de asemenea în favoarea aducerii în faţa justiţiei a responsabililor de atrocităţile împotriva civililor din Darfur, regiune a Sudanului pradă unei grave crize umanitare pe fondul unui conflict civil. G-8 cere de asemenea Coreii de Nord să renunţe urgent la testele de rachetă şi arme nucleare, ca şi la programele sale atomice.                   În acelaşi timp, cele opt state industrializate au convenit asupra unui program de ajutor de 60 de miliarde de dolari pentru lupta împotriva SIDA, a malariei şi a tuberculozei în Africa.
*
                   Reprezentanţii Comisiei Europene au evidenţiat faptul că, la reuniunea organizată la Heiligendamm, oficialii ţărilor G8 au acordat mai multă importanţă discuţiilor din cadrul Organizaţiei Mondiale a Comerţului, comparativ cu situaţia din anul anterior. "Cerem tutoror membrilor OMC să demonstreze o flexibilitatea constructivă, pentru a aduce negocierile la o concluzie rapidă, cu succes", se menţionează în comunicatul final al reuniunii G8. Discuţiile pentru liberalizarea comerţului au fost lansate în urmă cu aproape şase ani, în încercarea de a stabiliza economia mondială, după atacurile teroriste din 2001 din SUA şi de a contribui la reducerea sărăciei din statele în curs de dezvoltare. "A venit timpul să traducem în rezultate tangibile angajamentul constant de la nivelul politic", se mai precizează în comunicatul prezentat la sfârşitul summit-ului organizat în perioada 6-8 iunie. 

                   Discuţiile au fost blocate în anul 2006, pe fondul diferenţelor de opinie referitoare la eliminarea barierelor comerciale, în special în sectoarele agricol şi industrial. În cazul în care nu se va înregistra un progres în perioada următoare, runda ar putea fi amânată cu mai mulţi ani, au avertizat negociatorii. 

Liderii G8 au acordat o importanţă sporită impasului rundei de la Doha, faţă de situaţia consemnată la summit-ul similar din 2006, când au solicitat realizarea unor progrese, dar au suspendat ulterior discuţiile, a declarat preşedintele Comisiei Europene, Jose Manuel Barosso. "Anul trecut, toată lumea a declarat că este nevoie de un realizarea unui efort, dar nu a existat percepţia că acest lucru este urgent. Consider că se poate ajunge la un acord, dacă toţi vom fi consecvenţi declaraţiilor făcute cu prilejul acestei reuniuni", a spus J. Barosso. 
                   Pe de altă parte, preşedintele OMC, Pascal Lamy, a arătat că încheierea unui acord este posibilă acum, în cazul în care toţi participanţii contribuie la reducerea diferenţelor de opinie. "Cu toate că diagnosticul meu rămâne precaut, consider că un acord poate fi atins", a explicat Lamy, la o întrunire a G8 la care au participat şi reprezentanţi a patru state emergente -Brazilia, India, Mexicul şi Africa de Sud. Oficialul a mai precizat că diferenţele de opinie dintre principalele grupuri implicate în negocieri s-au redus, în ultimele săptămâni de discuţii. Valoarea eventualelor concesii nu depăşeşte câteva sute de miliarde de dolari sau de euro, în vreme ce riscurile de a profita de această oportunitate sunt enorme, a concluzionat P. Lamy. 

                   SUA nu au acceptat încă să diminueze considerabil subvenţiile agricole, iar solicitările adresate UE şi Japoniei se referă, în principal, la liberalizarea pieţelor produselor agricole. În ceea ce priveşte statele emergente, aceastea ar trebui să reducă barierele comerciale existente pentru bunurile industriale. Reprezentanţii a patru mari puteri comerciale, respectiv UE, SUA, India şi Brazilia, se vor reuni pentru cinci zile în Germania, începând cu 19 iunie. Potrivit experţilor, această întrunire ar putea fi ultima încercare de reluare a rundei de negocieri de la Doha, din cadrul OMC.
                *

                   Preşedintele Vladimir Putin a propus omologului său american utilizarea bazei radar existentă în Azerbaidjan, pentru a dezvolta un scut antirachetă care să poată proteja tot teritoriul european, adăugând că aceasta ar evita redirecţionarea rachetelor ruse spre Europa. "Putem face acest lucru automat, şi astfel întregul sistem care este construit va acoperi nu numai părţi din Europa ci întreaga Europă, fără excepţie", a declarat V. Putin. 

                   Consilierul Casei Albe pe probleme de securitate naţională, Stephen Hadley, a declarat la rândul său, că propunerea preşedintelui Rusiei de utilizare a unui radar din era sovietică situat în Azerbaidjan a fost una îndrăzneaţă, adăugând că oficialii SUA vor studia proiectul şi îl vor discuta cu partea rusă. 

                   Radarul Qabala, unul dintre cele mai mari din lume, este funcţional în nordul Azerbaidjanului începând din anul 1985. Acesta poate scana întregul Ocean Indian, Orientul Mijlociu şi cea mai mare parte a Africii de Nord. De asemenea, el poate depista rachete lansate din aceste zone. Radarul este în continuare în proprietatea armatei ruse, care a permis însă Azerbaidjanului să îl utilizeze.

                   Secretarul general al NATO, Jaap de Hoop Scheffer, şi-a exprimat rezerva faţă de alternativa propusă. "Cred că este mai aproape de statele ostile de care vorbim", a declarat de Hoop Scheffer într-o conferinţă, la Bruxelles, cu privire la alternativa propusă de Rusia. "Este însă prematur să emit o judecată finală. Este întotdeauna folositor când doi preşedinţi discută în mod constructiv pe această temă", a apreciat el. 

                   Oficialii polonezi şi-au exprimat îndoiala că surprinzătoarea contraofertă a Rusiei va determina SUA să-şi schimbe planurile militare din estul Europei. "Din punctul de vedere al polonezilor, negocierile sunt în curs de desfăşurare. Nu am primit nici un fel de semnal din partea Statelor Unite potrivit căruia ar intenţiona să renunţe la planurile de cooperare privind scutul antirachetă", au declarat ei. 

                   "Indiferent de propunerea Rusiei, negocierile cu cehii şi polonezii vor merge mai departe", a spus un diplomat american. "Statele Unite nu văd propunerea ca pe un substitut al scutului antirachetă din Europa Centrală, ci aceasta ar putea fi cel mult complementară."
                   2. Rezultatele turului I al alegerilor parlamentare din Franţa

                  Partidul pro-prezidenţial Uniunea pentru o Mişcare Populară (UMP) este câştigătorul primului tur al alegerilor parlamentare din Franţa. UMP şi aliaţii lor au obţinut 46,5% din voturi, Partidul Socialist 28,5%, Mişcarea Democrată 7%, Partidul Comunist 4,75% şi Frontul Naţional 4,25%. 

                   Astfel, sondajele proiectează o majoritate zdrobitoare pentru Uniunea pentru o Mişcare Populară şi aliaţii săi cu peste 400 de mandate, faţă de 120 - 150 pentru Partidul Socialist, din totalul de 577 de circumscripţii ale Adunării Naţionale. 

                   În vechea Adunare Naţională, partidul care-l sprijină pe preşedintele Nicolas Sarkozy deţinea 359 de mandate, iar Partidul Socialist 141. Preşedintele N. Sarkozy, ales la data de 6 mai a.c. şi învestit în funcţie la 17 mai, a cerut electoratului să-i ofere o majoritate solidă în noua Adunare Naţională, pentru ca să-şi poată pune în practică promisiunile electorale. 

                   În schimb, potrivit experţilor, Mişcarea Democrată (fostă Uniunea pentru Democraţia Franceză), cu 29 de deputaţi în prezent, şi Partidul Comunist Francez, cu 21, riscă să fie cvasi-anihilate. 

                   Analiştii consideră că logica polarizantă a modului de scrutin nu oferă prea multe şanse altor partide altele decât UMP şi PS, iar reprezentanţii comuniştilor riscă să nu obţină nici 10 deputaţi, cel mai slab rezultat din istoria lor postbelică şi prima dată când nu ar putea forma un grup parlamentar, care necesită minimum 20 de deputaţi. 

                   Turul al doilea de scrutin se desfăşoară la data de 17 iunie în circumscripţiile unde niciun candidat nu a întrunit majoritatea absolută în primul tur. Se califică în turul doi candidaţii care obţin un scor care depăşeşte 12,5% din electoratul înscris pe liste sau, în caz că sunt mai puţini de doi candidaţi care îndeplinesc condiţie, primii doi clasaţi. 

                   În practică, în cele mai multe circumscripţii se regăsesc candidaţii UMP şi cei ai PS, în câteva circumscripţii existând şi reprezentanţi ai Mişcării Democrate. 

*
                   Potrivit analiştilor, rezultatele votului au consolidat dominaţia dreptei în Parlament, UMP, partidul preşedintelui Nicolas Sarkozy, deja majoritar în Adunarea Naţională aflată la sfârşit de mandat, fiind creditat în sondaje cu 383 până la 501 locuri după cel de-al doilea tur de scrutin, în timp ce Partidul Socialist ar obţine între 60 şi 170 de mandate, faţă de 149 câte deţine în prezent. 

                   În afară de Partidul Socialist, UMP şi aliaţii săi din "Noul Centru", celelalte formaţiuni sunt ameninţate cu eiminarea de pe scena politică după cel de-al doilea tur de scrutin, nici una dintre ele neatingând pragul de 20 de deputaţi, necesar pentru a dispune de un grup autonom în Adunarea Naţională. 

                   Frontul Naţional al lui Jean-Marie Le Pen, cu 4,3% din voturi, nu va fi reprezentat în Parlament, în timp ce Partidul Comunist şi-ar putea pierde grupul parlamentar, obţinând numai între şase şi 17 mandate. 

                   "Este o bipolarizare care nu s-a mai văzut din 1958, când Partidul Comunist, care a fost o importantă forţă de opoziţie până în anii '80, nu a obţinut decât două mandate, neacceptând alianţe la legislative”, afirmă politologul Jean-Luc Parodi. 

                   Cu strategia sa de a recuceri electoratul de extremă dreapta, obiectiv atins graţie discursului său ferm în privinţa imigraţiei, "N. Sarkozy a reuşit faţă de Frontul Naţional ceea ce F. Mitterand a reuşit cu Partidul Comunist", consideră Roland Cayrol, de la institutul CSA. Preşedintele socialist a contribuit la căderea PC, antrenându-l, în 1981, în strategia sa de "uniune a stângii". 

                   În ceea ce priveşte partidul de centru independent „MoDem”, creat, pe tema refuzului dominaţiei stânga-dreapta, de către Francois Bayrou, în continuarea eforturilor sale de a câştiga voturi, acesta nu a reuşit, aşa cum anticipau analiştii, să îşi îndeplinească obiectivul şi ar trebui să obţină cel mult patru locuri. F. Bayrou consideră că rezultatele din primul tur anunţă un "dezechilibru în reprezentarea Adunării Naţionale". „Bipolarizarea vieţii politice nu este un lucru bun pentru pluralism şi (...) nici pentru democraţie", a declarat adjunctul său, Marielle de Sarnez. 

                   Dacă cotidianul „L'Humanite” a avut aceeaşi linie, dând asigurări că bipartidismul riscă să conducă la "un regim parlamentar al partidului unic", cotidianul de stânga moderată „Liberation” a observat că „Franţa se orientează în pas alert către un sistem bipolar care guvernează majoritatea democraţiilor occidentale". 

                   Numeroşi politicieni francezi din opoziţie au pus la îndoială sistemul electoral francez - scrutinul majoritar uninominal cu două tururi la legislative - care asigură o suprareprezentare a marilor formaţiuni din Parlament, dar şi calendarul electoral, care plasează alegerile parlamentare în urma celor prezidenţiale, în beneficiul preşedintelui ales. "În cazul în care Segolene Royal ar fi fost aleasă în funcţia de şef al statului, am fi avut probabil o majoritate socialistă. Iar în cazul în care calendarul legislativelor ar fi fost separat de prezidenţiale, am fi avut în mod evident rezultate mult mai echilibrate", a afirmat Roland Cayrol.

                   3. Activitatea curentă a Uniunii Europene

                   Miniştrii de Finanţe ai statelor membre ale Uniunii Europene şi-au dat acordul preliminar pentru intrarea în zona euro a Ciprului şi Maltei, la 1 ianuarie 2008. Acordul dat de cei 27 de miniştri era anticipat, întrucât Comisia Europeană a anunţat, în luna mai a.c., că cele două state îndeplinesc toate criteriile economice pentru adoptarea monedei unice. 

                   Odată cu intrarea Ciprului şi Maltei, unde principala activitate economică este reprezentată de turism, Produsul Intern Brut al zonei euro, de 8.000 de miliarde de euro, va creşte cu 0,2%, iar populaţia se va mări cu 1,2 milioane de persoane. 

                   La 10 iulie a.c., miniştrii de finanţe îşi vor da acordul final şi vor stabili rata de schimb între lira cipriotă şi cea malteză faţă de euro. Problema va fi dezbătută de liderii europeni şi la summitul Uniunii, care urmează să aibă loc în iunie a.c. Cipru şi Malta vor deveni astfel al doilea, respectiv al treilea stat, din cele zece care au aderat la Uniune în 2004, care vor intra în zona euro, după Slovenia, care a adoptat euro la începutul acestui an. Lituania, care intenţiona să intre în zona euro în 2007, a ratat, deocamdată, acest obiectiv din cauza inflaţiei ridicate. 

                   Pentru a îndeplini criteriile de intrare în zona euro, statele candidate trebuie să aibă un nivel redus al inflaţiei, dobânzilor, deficitului bugetar şi al datoriei publice, precum şi o monedă stabilă. Următorul stat care ar putea adopta euro, potrivit experţilor, este Slovacia, în 2009. Cele mai mari state care au aderat la Uniune în 2004, respectiv Cehia, Ungaria şi Polonia, vor adopta euro după anul 2010, din cauza nivelului ridicat al deficitului bugetar.
                   Miniştrii Finanţelor din Uniunea Europeană au renunţat şi la procedurile de disciplină bugetară împotriva Germaniei, argumentând că cea mai mare economie europeană a luat suficiente măsuri pentru reducerea deficitului bugetar excesiv. 

                   De asemenea, miniştrii au blocat procedurile similare împotriva Greciei, al cărei deficit bugetar a depăşit plafonul de 3% din Produsul Intern Brut prevăzut de Uniunea Europeană în repetate rânduri după anul 1995. Statul elen risca să fie amendat în cazul în care nu ar fi redus deficitul sub limita impusă de autorităţile europene anul trecut. 

                   În acelaşi timp, miniştrii europeni au renunţat la acţiunile în vederea îmbunătăţirii disciplinei bugetare în Malta, decizie care va permite statului mediteranean să adopte moneda unică europeană anul viitor. 

                   Decizia miniştrilor europeni a pus capăt conflictelor care au condus la modificarea reglementărilor europene privind echilibrul bugetar în anul 2005. Germania, alături de Franţa, a depăşit pragul de 3% din PIB pentru deficitul bugetar începând cu 2002 şi până anul trecut. Autorităţile de la Berlin şi cele de la Paris au blocat încercarea Comisiei Europene de a accelera imlementarea procedurilor disciplinare împotriva celor două ţări în anul 2003. În consecinţă, reglementările bugetare au fost reformulate în anul 2005, grupate sub denumirea oficială de Pactul de Stabilitate şi Creştere, asigurând celor care nu s-au conformat prevederilor anterioare un interval mai lung de timp pentru a se încadra în standardele europene. O procedură similară împotriva Franţei a fost întreruptă anul acesta, după ce statul francez a redus deficitul bugetar de la 3% din PIB în 2005 la 2,5% din PIB anul trecut. 

                   Redresarea economică şi majorarea taxei pe valoarea adăugată au asigurat creşterea semnificativă a veniturilor Germaniei şi, implicit, reducerea deficitului la jumătate, respectiv la 1,7% din PIB anul trecut. Potrivit experţilor, atât deficitul Germaniei, cât şi cel al Franţei, îşi vor continua trendul descendent anul acesta. 

                   Grecia a înregistrat un deficit bugetar de 2,6% din PIB anul trecut, iar autorităţile elene preconizează că indicatorul se va menţine sub plafonul de 3% anul acesta, dar şi în 2008. 

                   La ultima reuniune a miniştrilor de finanţe din zona euro, oficialii europeni şi-au reafirmat angajamentul de a-şi echilibra bugetele până în anul 2010, exceptând Franţa, care va finaliza programul bugetar pentru anul 2008 abia după încheierea alegerilor parlamentare, programate pentru luna aceasta. 
                   Miniştrii Finanţelor din cele 13 state care utilizează moneda unică au discutat programele bugetare ale fiecărei ţări pentru anul 2008, pentru a se asigura că la realizarea lor a fost luată în considerare solicitarea Uniunii Europene privind reducerea deficitelor bugetare cu cel puţin 0,5% în perioadele de creştere economică. Deşi Franţa s-a angajat, la sfârşitul lunii aprilie, să echilibreze bugetul până în anul 2010, a doua mare economie din zona euro a schimbat abordarea după numirea lui Nicolas Sarkozy în funcţia de preşedinte, în luna mai. 

                   4. Harta geografică a CSI

                   «Indiferent ce s-ar fi spus despre viitorul Comunităţii Statelor Independente, de cele mai multe ori aceste declaraţii aminteau de cuvintele, spuse în timpul vizitării unui bolnav. În mare parte, pronosticurile se limitau la urări de sănătate. Bolnavul, însă, tot nu dădea semne de însănătoşire, cu toate ca pentru a-l pune pe picioare au fost chemaţi cei mai buni medici: tehnocraţi şi politicieni de prim rang. Se pare ca toţi ştiau că bolnavul este foarte grav bolnav, însă fiecare avea nevoie de el într-un fel sau altul: cineva - pentru un proces de divorţ civilizat, altcineva - pentru menţinerea altora în sfera sa de influenţă, etc.

                   S-a creat un fel de situaţie fără ieşire, când ceilalţi nici nu pot să renunţe la acest bolnav, nici să-l ia în serios. Totodată, se întreprind încercări nu doar în vederea reanimării CSI, ci şi a reformării acesteia.

                   Aceste declaraţii privind reformarea CSI nu au un caracter declarativ. În acest context se remarcă în special propunerile preşedintelui Kazahstanului, Nursultan Nazarbaev. Acesta formulează o serie întreagă de idei utile. Acest lucru se referă la reformarea structurii organizaţiei ţinând cont nu doar de modificarea permanentă a conjuncturii ordinii mondiale, ci şi de provocările şi ameninţările contemporane.

                   La prima vedere, în aceasta nu există nimic rău şi toţi ar fi pentru astfel de reforme. Mai mult decât atât, în cazul în care aceste reforme ar fi puse în practică, ele ar corespunde intereselor naţionale ale tuturor statelor membre fără excepţie. Iar cele cinci domenii - politică umanitară; politică migraţionistă; învăţământ; transport; lupta cu noile provocări ale zilei de azi - despre care vorbeşte N. Nazarbaev sunt, într-adevăr, vitale pentru ţările membre ale CSI. Cu toate acestea, ne vine greu să credem în reformarea acestei structuri într-o măsură în care aceasta să le convină părţilor participante. Acestea doresc să folosească CSI în special pentru a-şi soluţiona propriile probleme. Totodată, partenerii acceptă cu greu concesiile reciproce în vederea atingerii unor scopuri mai înalte. De ce?

                   Să încercăm să răspundem la această întrebare prin prisma proceselor politico-economice care au loc în Asia Centrală. Probabil, nicăieri în spaţiul CSI nu s-au întreprins atât de multe încercări în vederea creării de structuri integraţioniste ca în această regiune. Dar, lucrurile tot nu s-au urnit din loc. Se pare că aici contradicţiile în ceea ce priveşte interesele sunt cu mult mai adânci decât pare. Dureroasa şi forţata dezintegrare de după destrămarea Uniunii Sovietice se face observată la fiecare pas. Pentru depăşirea acestor obstacole este nevoie de o cooperare multilaterală între toate republicile Asiei Centrale, sub egida structurilor internaţionale existente. Oricât de paradoxal ar părea, astfel de structuri există chiar în exces, însă rezultatele întârzie. Şi mai paradoxal pare un alt lucru. În loc să optimizeze structurile existente în scopul utilizării lor eficiente, se formulează tot felul de iniţiative privind crearea altora noi, ceea ce face ca situaţia să devină şi mai complicată. Însă, la fel ca o hârtie de turnesol, aceste iniţiative dezvăluie faptul ca ele nu corespund în deplină măsură nevoilor unor state con​crete, în timp ce altele manifestă mai puţin interes faţă de ele, preferând relaţiile bilaterale.

                   Ultima iniţiativă a lui N. Nazrbaev privind crearea sau mai degrabă reanimarea Uniunii Central-Asiatice nu a găsit sprijinul necesar din partea conducerii politice a altor ţări din regiune. Acest lucru aminteşte într-un fel de atitudinea ţărilor din regiune faţă de CSI. Chiar şi în Kârgâzstan, în economia căruia capitalul kazah este dispus să investească sume imense de bani, opoziţia pune problema creării unei confederaţii cu Rusia şi nu cu Kazahstanul. Probabil, opoziţia kârgâză de teme că profitul economic s-ar putea transforma într-o dependenţă politică faţă de un vecin mai puternic.

                   Judecând după modul în care experţii uzbeci au supus unor critici acerbe iniţiativa lui N. Nazarbaev, denumind-o „patetică şi lipsită de concreteţe”, se poate presupune că oficialităţile de la Taşkent nu au putut găsi în aceste propuneri un mecanism real de realizare. Mulţi experţi sunt tentaţi să considere acest lucru o concurenţă între Uzbekistan şi Kazahstan pentru statutul de lider regional. Însă, spre deosebire de Kazahstan, în politica sa externă Uzbekistanul acordă prioritate dezvoltării relaţiilor bilaterale atât cu vecinii, cât şi cu ţările îndepărtate, participând în structurile regionale doar în acel cadru care corespunde intereselor sale naţionale.

                   În ceea ce priveşte Turkmenistanul chiar dacă în ultimul timp acesta manifestă din ce în ce mai mult interes faţă de activitatea organizaţiilor interstatale, este puţin probabil ca în politica sa externă să intervină schimbări majore. De asemenea, referitor la Tadjikistan se poate spune că liderii acestei ţări sunt din ce în ce mai dezinteresaţi faţă de procesele din spaţiul post-sovietic. Mai mult decât atât, se pare ca ei au luat cursul de apropiere atât de Occident, cât şi de Iran. De aceea, este prematur să se vorbească despre un sprijin oficial pe care liderii de la Duşanbe l-ar acorda iniţiativelor lui N. Nazarbaev.

                   Chiar şi o simplă analiză a situaţiei arată că atitudinea statelor din această regiune faţă de rolul integrator atât al Uniunii Central-Asiatice, cât şi al CSI este una neunitară. Dacă este să se ţină cont de faptul că pe acest impor​tant teren geopolitic sunt prezenţi şi au o anumită influenţă şi alţi jucători, atunci devine clar că procesele integraţioniste ale ţărilor din CSI nu se bucură de perspective strălucitoare. Dimpotrivă, este din ce în ce mai evident procesul invers. Acest proces ar putea avea viteze diferite, însă anvergura lui este capabilă să influenţeze într-un mod decisiv actuala geografie a CSI.

                   Nu se ştie din ce motiv, adesea unora le place să compare CSI cu Uniunea Europeană, pentru a se supăra apoi că această Comunitate nu ar îndreptăţi aşteptările participanţilor. Nu întâmplător, în timpul reuniunii informale de anul trecut, preşedintele Kazahstanului a făcut o analogie cu activitatea G8. Dacă este să urmăm această logică, CSI aminteşte mai degrabă nu de UE, ci de G8, adică de un forum unde liderii celor mai puternic industrializate ţări din lume fac schimb de opinii pe marginea unor probleme de primă importanţă. Tocmai într-un asemenea format, Comunitatea ar putea fi folosită fără probleme pentru a da un impuls aprofundării proceselor integraţioniste în cadrul unor structuri de o anvergură mai mică, dar mai viabile şi dezvoltării relaţiilor bilaterale. Astfel nu vor mai exista pretenţii faţă de CSI însăşi şi nici o ruptură între bunele intenţii şi conjunctura reală a relaţiilor dintre părţi. 
                   Căderea comunismului a oferit republicilor din fostul bloc sovietic şansa de a lua calea democraţiei, a economiei de piaţă şi a statului de drept. Unele dintre aceste ţări şi-au rupt orice legături cu trecutul comunist, altele au avut mai puţin succes, iar unele au eşuat catastrofic. Până recent, Repub​lica Moldova şi Georgia s-au aflat în ultima categorie. Eşecurile lor economice şi politice se datorau în mare parte mişcărilor secesioniste - sprijinite activ de Rusia - care încercau să ţină ambele ţări în sfera de influenţă a Kremlinului.

                   Atunci când în Transnistria, Abhazia şi Osetia de Sud au izbucnit conflicte sângeroase, Rusia şi-a transformat prezenţa militară în forţe de menţinere a păcii, în încercarea de a-şi păstra controlul asupra teritoriilor respective.

                   Au existat de multă vreme temeri că aceste conflicte îngheţate s-ar putea încălzi. Nu numai ca acest lucru nu s-a întâmplat; în momentul de faţă putem chiar vorbi de soluţii, în condiţiile în care atât Georgia cât şi Republica Moldova au început să dea semne de apariţie a economiei de piaţă şi democraţiei. Politica de vecinătate a Uniunii Europene a dat la rândul său roade. Punctul de pornire al acestor schimbări l-a reprezentat Revoluţia Trandafirilor din Georgia, în urmă cu trei ani.

                   Îndepărtându-se de momentul periculos în care s-ar fi putut prăbuşi, Georgia s-a îndreptat de atunci către Occident. Succesul revoluţiilor colorate din spaţiul ex-sovietic a determinat schimbări şi în Republica Moldova, unde preşedintele Vladimir Voronin a iniţiat reforme menite să apropie ţara sa de UE. Aceste schimbări au impulsionat noi iniţiative în Georgia şi Moldova pentru a restaura, pe cale paşnică, integritatea lor teritorială.

                   Experienţa Estoniei sugerează cum ar trebui Moldova şi Georgia să-şi elaboreze politicile faţă de Rusia. Atunci când Estonia şi-a câştigat independenţa în anul 1991, Rusia a încercat să o caracterizeze drept o ţară cu uriaşe probleme economice, nepotrivită pentru a investi acolo. Adevărul era că, deşi Estonia era o ţară săracă, economia sa se află în creştere. Rusia a susţinut o mişcare autonomă în nord-estul Estoniei, regiune populată predominant de etnici ruşi, stabiliţi aici în timpul dominaţiei sovietice. Atunci când Estonia s-a opus, Rusia a impus sancţiuni şi a taiat alimentarea cu gaz metan.

                   Cele câteva produse estoniene importate în Rusia au fost taxate suplimentar, Rusia ameninţând chiar cu intervenţia militară. Cu toate acestea, Estonia şi-a păstrat firea. De fapt, sancţiunile impuse de Rusia au ajutat autorităţile de la Tallin să redirecţioneze economia ţării spre Occident. Între timp, Europa Occidentală a făcut tot ceea ce îi stătea în putinţă să integreze statele baltice - Lituania, Letonia şi Estonia - încercând în acelaşi timp să evite un conflict cu Rusia.

                    Un tratat de comerţ liber semnat în 1994 cu Uniunea Europeană a permis produselor estoniene să-şi găsească o piaţă nouă, într-un final Estonia devenind una din cele mai de succes ţări de tranziţie din fostul bloc comunist, care s-a alăturat UE şi NATO.

                   Atunci când Georgia a obţinut independenţa în 1991, ea nu a primit acelaşi tip de ajutor din partea Europei Occidentale. Este adevărat, Georgia era un partener mai puţin atrăgător pentru Occident decât statele baltice. În Georgia, anii 90 au fost caracterizaţi de lovituri de stat, contra-lovituri de stat şi războaie civile cu două regiuni, Abhazia şi Osetia de Sud, a căror separare a fost în mod substanţial sprijinită de Rusia.

                   Cu toate acestea, Georgia a făcut tot ceea ce îi statea în putinţă pentru a-şi depăşi trecutul. De la Revoluţia Trandafirilor, economia a fost reformată, armata consolidată, iar conducerea ţării a încăput pe mâna unor lideri tineri, dornici ca ţara lor să meargă înainte.

                   Cota unică de impozitare din Georgia de 12%, probabil cea mai scăzuta din lume, a ajutat la impulsionarea bugetului naţional. Guvernul a crescut pensiile şi a consolidat asistenţa socială. Corupţia a scăzut, iar reforma sistemului judiciar a început. Economia a crescut cu 8%, în 2005 şi cu peste 10%, în 2006.

                   Georgia a încercat să diminueze tensiunile în privinţa Abhaziei şi Osetiei de Sud, deşi Rusia a acuzat guvernul Georgiei de agresiune şi încercare de purificare etnică. Principalul său scop îl reprezintă împiedicarea sprijinului occidental acordat Georgiei şi a reconcilierii cu regiunile separatiste.

                   Rusia, şi într-o anumită măsură Statele Unite, sunt puterile care contează în Georgia. Europa trebuie să arate, la rândul ei, că şi ea contează. Estonia a demonstrat - la momentul câştigării independenţei şi recent, în timpul recentei crize legate de îndepărtarea unui monument din era-sovietică că te poţi opune cu hotărâre şi susţinere presiunii sovietice.

                   Europa trebuie să înţeleagă că Georgia nu are nevoie de ajutor umanitar, ci de comerţ. După cum un acord de comerţ liber cu UE i-a permis Estoniei să îşi găsească o nouă piaţă de comercializare a produselor, un astfel de acord poate fi mijlocul prin care georgienii se pot ajuta singuri.

                   Dacă Georgia poate spera că într-o bună zi va dobândi o independenţă reală, ce poate fi spus despre Republica Moldova, cea mai săracă ţară a Europei, mai ameninţată de Rusia decât au fost vreodată Estonia şi Georgia?

                   Lipsa de succes a reformelor din Moldova s-a datorat în parte mişcărilor secesioniste sprijinite de Rusia. A existat un start prost spre independenţă atunci când regiunea industrială Transnistria ​populată de etnici ruşi şi ucraineni, care se temeau că majoritatea moldovenilor, de origine română, doreau legături mai strânse cu România - şi-a declarat independenţa. A urmat războiul civil, iar în anul 1992 trupele ruseşti au intrat în Transnistria, unde au şi rămas.

                   Independenţa Transnistriei nu a fost recunoscută niciodată, nici de Moldova, nici pe plan internaţional. Se consideră că Transnistria este un teritoriu al fărădelegilor şi corupţiei. Republica Moldova are, pe de altă parte, datorii mari, un şomaj ridicat, iar odată-înfloritoarea sa industrie viticolă este în declin. 
                   Doar Rusia poate rezolva problema. Oficialii moldoveni au efectuat cinci vizite fără succes la Moscova pentru a-i cere preşedintelui Vladimir Putin să încerce să găsească o soluţie şi să retragă trupele ruseşti. Din neferieire, Occidentului pare să îi lipsească datele actualizate despre situaţia din Moldova.» 

� „RIA Novosti”, 8 iunie 2007, „The Guardian”, 10 iunie 2007  

